MUISTIO – VAT-verkoston yhteistyöpäivät Helsingissä 21.-22.11.2018

**21.11.2018 Verkoston vuosikokous, jäsenjärjestöjen ajankohtaiset asiat ja kehittämisiltapäivä, Hotelli Rantapuisto  
22.11.2018 Tutustuminen Kriminaalihuollon tukisäätiöön ja uusiin hankkeisiin  
22.11.2018 Rikostaustaisten asunnottomuuden vähentäminen -iltapäiväseminaari, Hotelli Arthur**

**21.11.2018  
AAMUPÄIVÄ: VAT-verkoston vuosikokous**

* Keskusteltiin verkoston henkilövalinnoista vuodelle 2019. Henkilövalintojen osalta vahvistettiin työvaliokunnan esitys nykyisen työvaliokunnan jatkosta ensi vuodelle ja lisäksi valittiin työvaliokuntaan yksi uusi jäsen. Nykyisten puheenjohtajien jatkamista toivottiin ja kokous vahvisti työvaliokunnan esityksen mukaan, että puheenjohtajana jatkaa Markku Rautiainen Joensuusta ja varapuheenjohtajana Ilkka Oksman Helsingistä. Työvaliokunnassa jatkavat Anna Leppo (sihteeri), Markku Rautiainen, Ilkka Oksman, Pekka Matilainen, Juha Soivio, Hanna-Riikka Alasippola, Keijo Häkkinen, Annukka Oksanen, Olli Kaarakka, Heidi Lind (varalla Heidi Norolahti) ja uutena jäsenenä valittiin mukaan Iida Koskinen Porin Sininauha ry:stä.
* Keskusteltiin vuoden 2019 toiminnasta VAT-yhteistyöpäivien osalta. Työvaliokunnan esitys oli, että yhteistyöpäiviä järjestetään seuraavasti: Tampereella (20.-21.3.19), teemana Kela-yhteistyö ja ASO-ryhmä), Jyväskylä (15.-16.5.19), teemana työmenetelmät), Kerava (11.-12.9.19), teemana yhteistyö ja Pori (20.-21.11.19), teemana mielenterveysongelmat ja trauma. Päivämäärät, teemat ja ajankohdat vahvistettiin kokouksessa. Porin osalta jatkettiin keskustelua ja ideointia ja keskustelussa nousi esiin useita mahdollisia puhujia, aiheita ja organisaatioita kuten Tarja Sassi Kriminaalihuollon tukisäätiöstä, Recovery-menetelmät, diagnosoimattomat mielenterveysongelmat (ja mitä asumisen työntekijä voi tehdä diagnoosin ja miepä-palveluiden saamiseksi), Helsingin/Oulun traumaterapiakeskus, työntekijän trauma, neuropsykiatriset ongelmat. Porissa on asumisen työryhmä, mutta yhteistyön parantamiselle on silti tarvetta.

**AAMUPÄIVÄ: Jäsenjärjestöjen ajankohtaiset asiat**

Ilpo Simonen kertoi, että Joensuun nuorisoasuntoyhdistys hakee 2-vuotista ESR-hanketta rikostaustaisten kokemusasiantuntijakoulutuksen suunnitteluun ja järjestämiseen. ELY-keskus on näyttänyt hankkeelle vihreää valoa. Mukana yhteistyökumppaneina ovat Itä- ja Pohjois-Suomen Rikosseuraamuslaitos, Siun sote ja myös yrityksiä. Jos rahoitus saadaan, koulutus alkaa syyskuussa n. 10 hengen ryhmälle. Pyrkimyksenä on, että koulutukseen voisi tulla myös muilta paikkakunnilta ja osallistujille voitaisiin tarjota majoitus.

Jarkka Eronen VVA:lta kertoi, että hän vetää edelleen ryhmiä Sörkan vankilassa päihteettömällä osastolla. Vertaiset ovat Helsingissä perustaneet hiljattain ryhmän, jossa tuetaan jaksamista, ja ryhmän toiminta on juuri alkanut. Jarkka tehnyt yhteistyötä myös Joensuussa Soma-hankkeen nuorten kanssa ja siitä hyviä on kokemuksia, on retkeilty ja leireilty luonnossa jne.

Hanna-Riikka Alasippola Jyväskylän katulähetykseltä Pyöröovesta ulos -hankkeesta kertoi, että katulähetyksellä on aiemmin ollut ostopalvelusopimus kaupungin kanssa, mutta kaupunki ei ole vielä päättänyt mitä palveluja ostaa jatkossa. Jyväskylässä on 12 asunto ensin-mallin mukaista asuntoa, mutta se ei riitä ja asunto ensin -mallia olisi pidettävä esillä vahvasti. Hanke on saanut hankittua ensimmäisen välivuokra-asunnon asiakkaalle. Hanketyö on ollut mielekästä. Suunnitteilla on Jyväskylään rikollisuudesta irtautujien ryhmiä ja toiveena myös kohtaamispaikka Jyväskylään. Hanna-Riikka aloittaa Laukaan vankilassa Silta siviiliin -työmuodon vankien kanssa ja tekee jatkossa 1 pv viikossa töitä Laukaalla. VAT-verkoston yhteistyö on ollut vuosien varrella tärkeää.

Heli Norolahti Rikosseuraamuslaitoksen Aune-hankkeesta korosti Aune-hankkeen näkökulmasta eri toimijoiden yhteistyön tärkeyttä ja yhteistyökumppaneihin luottamisen tärkeyttä. Vankiloita on monenlaisia eikä kaikkiin ole yhtä helppo mennä, mutta yhteistyötä kannattaa rakentaa vuoropuhelun avulla ja pitkäjänteisesti. Asumisen pop up -kurssia alettu pilotoida vankiloissa, siitä on hyviä kokemuksia ja sitä aiotaan levittää. Helin yhteistyö VAT:in kanssa lähtenyt hyvin liikkeelle.

Pekka Matilainen ViaDia Pirkanmaalta kertoi, että toiminta Tampereella on laajentunut voimakkaasti, uusia työntekijöitä on tullut 14 henkeä. Nyt on alkamassa uutena toimintona Riselle tuotettuna palveluna työtoiminta ja kuntoutus. Koulutushanke kuntoutujille on myöskin toivottavasti alkamassa pian opetushallituksen rahoituksella. Sen rinnalle haetaan ESR-hanketta. Kuntouttava työtoiminta on myös kasvanut, ja sinne otetaan mukaan matalalla kynnyksellä.

Keijo Häkkinen Silta-valmennuksesta kertoi, että on monenlaisissa hankkeissa mukana ja sen lisäksi on oma normaalityö vapauteen valmennuksen, asumien tuen, rise-yhteistyön jne. osalta. Työtä riittää. Asunto-sillassa on asunto ensin -periaatteen mukaisia hajasijoitettuja asuntoja ja päihteetöntä, kuntouttavaa asumista. VAT-verkoston kokoontumiset ovat työssä jaksamisen kannalta tärkeitä ja mukaan tarttuu aina myös omaan työhön sovellettavia työmenetelmiä ja uutta tietoa. On tärkeää, että VAT-tapaamisessa myös vapaamuotoisemmalle keskustelulle ja jakamiselle on varattu aikaa. VAT:in käsikirja on ollut hyvä ja käytännöllinen työkalu arjen työssä ja yhteiskumppanien kanssa.

Ilkka Oksman kertoi, että Kriminaalihuollon tukisäätiön asumispalveluissa päihdehuollon asumispalvelu (asumisvalmennus soluasumisessa) Kinaporinkadulla on päätetty lopettaa, koska toiminta ei ole taloudellisesti kestävää. Asiakkaiden määrä on kääntynyt laskuun eikä iso osa asiakkaista pärjää päihteettöminä. Päihdekuntoutuksen (etenkin laitoshoidon) saatavuus pääkaupunkiseudulla on huonoa ja siitä syystä asiakkaiden on vaikea pärjätä päihteettömässä asumisessa. Jatkossa säätiö kehittää eteenpäin tukiasumista hajasijoitetuissa asunnoissa ja suunnitteilla on myös pienimuotoista välivuokrausta Y-säätiön kanssa ja yhteistyötä Suojapirtti ry:n kanssa. Pääkaupunkiseudulle tarvittaisiin jatkossakin asumispalvelua, johon vankilasta vapautuvat pääsisivät tarvittaessa nopeasti, mutta ainakaan säätiö ei pysty sellaista jatkossa tarjoamaan.

Anne Lehtonen Turun nuorisoasuntoyhdistyksestä kertoi, että Turussa on kaksi uutta asunto ensin -asumisyksikköä ja Sininauhapalvelut olleet aktiivisia asumisessa. Turun TVAT-ryhmä on kehittynyt eteenpäin ja toimii hyvin. Turussa toimii myös laajempi asumisen yhteistyöryhmä, jossa Anne on mukana. Nuoriasuntoyhdistykselle voisi mahdollisesti jatkossa tarjota teemapäivää tai koulutusta rikostaustaisten asiakkaiden kanssa työskentelyyn.

Matti Roine Kuopiosta Työterapiselta yhdistykseltä kertoi, että yhdistys tuottaa asumispalveluita mm. vankilasta vapautuville. Kuopiossa on n. 130 Y-säätiön asuntoa. Työterapisen yhdistyksen hienolla uudella työpajalla on monenlaista mielekästä toimintaa. Siellä on myös yhdyskuntapalvelua suorittavia ja heille pyritään tarjoamaan myös asunto.

Juha Soivio Helsingin Diakonissalaitokselta kertoi, että Tampereen Breikissä (korvaushoito) ja Järvenpään uudessa 12 hengen asumisyksikössä on uusia hyviä toimintatapoja rise-asiakkaiden osalta: ollaan systemaattisesti yhteydessä vankilaan ja otetaan koppia entistä vahvemmin.

Minna Wahlman Kris Satakunnasta kertoo, että kuluneen vuoden toiminnassa kaikki tavoitteet on saavutettu ja ylitettykin. Vankilatyökin on saatu aloitettua, koevapauteen on tulossa ihmisiä ja Minna opettaa joogaa vankilassa. Aktiivisia toimijoita on saatu mukaan. On päästy myös vaikuttamaan ja kerrottu valtuutetuille toipumisesta ja tuen tarpeista. Inhimillisiä uutisia -sivulla on hieno toipumistarina Porista, kannattaa lukea. VAT:issa on ollut tärkeää myös mahdollisuus keskusteluihin ja yhteistyöhön hankehakuihin ja hankeosaamiseen liittyen.

Johanna Holmsten Porin Sininauhasta työskentelee Raumalla ja on saanut Tuetusti tulevaisuuteen hankkeen hienosti käyntiin siellä. Asuntotilanne ollut heikko ja tuetussa asumisessakin on ollut menossa murrosaihe. Palveluita on ajettu alas, koska resursseja ei ollut tarpeeksi. Kaupungilla on oma asumisyksikkö. Päihteitä käyttäville ei ole paikkaa, se on iso ongelma. Vain parakkiratkaisuja (n. 10 asuntoa) kauempana keskustasta ja vähäisellä tuella on tarjolla niille, jotka eivät pärjää muualla. Vankilayhteistyö on käynnistynyt hyvin. Korvaushoitoon on matala kynnys, muuten päihdekuntoutusta on melko heikosti tarjolla, etenkin laitoskuntoutusta. VAT-verkosto on edistänyt verkostoitumista ja tuonut uutta tietoa. On ollut myös helppo soittaa verkostolaisille ja kysyä neuvoa ja apua.

Iida Koskinen Porin Sininauhasta kertoi, että päihdeproblematiikka näkyy työssä vahvasti, iso osa asiakkaista on haittoja vähentävässä korvaushoidossa. Tuetusti tulevaisuuteen -hankkeessa on tehty etsivää kriminaalityötä ja työskennelty vankiloissa. Asiakkaita on saatu hyvin mukaan. Alkamassa on myös vankiteatteri. Vankimessut on tulossa toukokuussa. Vertaisuutta on hyödynnetty mm. ryhmätoiminnassa. Yksinäisyys on iso ongelma vapautuville, etenkin jos jättää päihteiden käytön taakseen. Asiakkaiden elämässä ollaan hankkeen puitteissa mukana hyvin intensiivisesti. Iso kysymys on myös se, miten tuettaisiin arvokasta elämää myös niille, jotka eivät pääse kiinni toipumiseen. VAT-verkosto on edistänyt verkostoitumista ja on ollut helppo soittaa verkostolaisille ja kysyä neuvoa ja apua.

Anna Leppo Kriminaalihuollon tukisäätiöstä kertoi mm., että ensi vuonna Anna tutustuisi mielellään paremmin jäsenjärjestöihin, etenkin uusiin jäseniin, eli Annaa voi kutsua käymään ihan muuten vaan tai vaikkapa jäsenjärjestöjen omiin tapahtumiin. Muutenkin kannattaa olla rohkeasti yhteydessä ja tiedottaa oman hankkeen tai organisaation ajankohtaisista asioista, joita voidaan halutessa nostaa myös VAT-verkoston uutiskirjeeseen.

**ILTAPÄIVÄ: VAT-verkoston toiminnan kehittäminen**

Iltapäivällä 21.11. pidettiin VAT-verkoston kehittämisiltapäivä, jonka fokus oli verkoston vaikuttamistyössä. Ilkka Oksman veti kehittämisiltapäivän ja jakoi porukan kolmeen ryhmään, jotka pohtivat VAT-verkoston tavoitteita yhteiskunnallisessa vaikuttamisessa, olemassa olevia hyviä käytäntöjä sekä verkoston tulevaisuuden visiota.

Ryhmien tuotoksia VAT-verkoston tavoitetilasta muutaman vuoden kuluttua vedettiin yhteen ja keskeisiä tavoitteita olivat: rikosseuraamusjärjestelmän kuntouttavuus, jatkuvuus palvelupoluissa ja monipuolinen palveluverkko ja riittävät palvelut vapautumisen jälkeen. Iltapäivän aikana tuotettiin yhteinen visio siitä, millaista yhteiskuntaa VAT-verkosto tavoittelee: *Rikosseuraamuksen aikaiset ja vapauteen ulottuvat kuntoutumispolut turvaavat rikostaustaisille asunnon, riittävät sosiaali- ja terveyspalvelut, kuntoutumisen ja rikoksista irtautumisen.*

Keskustelussa pohdittiin myös mitä VAT-verkosto voisi konkreettisesti tehdä yhteiskunnallisen vaikuttamisen saralla vuonna 2019. Seuraavia ideoita nostettiin esiin: tiedottaminen rikostaustaisten palvelutarpeista, ASO-ryhmien mallintaminen ja levittäminen, lainsäädäntöön vaikuttaminen niin, että vankilasta vapautuvien jälkihuolto olisi kuntien (maakuntien?) vastuulla (yhteistyömahdollisuuksia Kriminaaliasiamiestoiminnan kanssa kannattaa kartoittaa), VAT-verkosto on mukana mainostamassa Asunto 2019 -kansalaisaloitetta, paikallismediaa voisi yrittää saada paremmin mukaan yhteistyöpäivien yhteydessä ja Tampereen yhteistyöpäivien alla voisi koota yhteen Kela-yhteistyön hyviä käytäntöjä. Lisäksi keskusteltiin keinoista saada kunnat toimimaan aktiivisemmin jo rangaistuksen aikana: jos Risen ”palveluista” tulisi jatkossa lasku kunnille, lisääntyisikö kuntien (maakuntien?) motivaatio toimia aktiivisemmin jo rangaistuksen aikana?

**22.11.2018, Kriminaalihuollon tukisäätiö  
AAMU**

Aamulla VAT-verkoston jäsenjärjestöt tutustuivat Kriminaalihuollon tukisäätiön toimintaan. Toimintaa ja säätiön uutta strategiaa esitteli toimitusjohtaja Sanna Sunikka. Lisäksi kuultiin ja keskusteltiin säätiön uusista Stea-rahoitteisista kehittämishankkeista, joita ovat Naiset näkyviksi -hanke, Hard Luck -nettikahvilahanke ja seksuaalirikollisuuden ennaltaehkäisyyn liittyvä SeriE -hanke. Mm. näistä hankkeista saa lisätietoa säätiön verkkosivuilta: <https://www.krits.fi/kehittamishankkeet/>

**22.11.2018   
Rikostaustaisten asunnottomuuden vähentäminen -iltapäiväseminaari, Hotelli Arthur**

VAT-verkoston järjestämään seminaariin Helsingin keskustaan osallistui kuutisenkymmentä ammattilaista esim. pääkaupunkiseudun kunnista, järjestökentältä ja Rikosseuraamuslaitokselta. VAT-verkoston puheenjohtaja Markku Rautiainen avasi seminaarin. Sen jälkeen ohjelmajohtaja Jari Karppinen valtakunnallisesta Aune-ohjelmasta (2016-2019) esitteli ohjelman nykytilannetta nostaen esiin myös rikostaustaisten asunnottomuuden vähentämiseen liittyviä avoimia kysymyksiä. Miten rikosseuraamusasiakkaiden asunnottomuuden tilastointia voitaisiin kehittää ja millainen tulisi asunnottomuustyön mallin olla maakunnissa rikosseuraamusasiakkaiden osalta? Hankepäällikkö Heidi Lind Rikosseuraamuslaitokselta puolestaan esitteli Rikosseuraamuslaitoksen omaa asunnottomuuden ennaltaehkäisyhanketta (2016-2019) pohtien mitä on tähän mennessä saatu aikaan. Hankkeessa on panostettu erityisesti Rikosseuraamuslaitoksen henkilöstön asumissosiaalisen osaamisen vahvistamiseen, kirjaamiskäytäntöjen yhtenäistämiseen (asunnottomuuden tilastointi) sekä kokemusasiantuntijuuden vahvistamiseen.

Iltapäiväseminaarin päätti erittäin onnistunut paneelikeskustelu rikostaustaisten asunnottomuuden vähentämisen ja asumisen tuen kehittämisen haasteista pääkaupunkiseudulla. Paneeliin osallistuivat Heli Norolahti, Rikosseuraamuslaitos, Mia Juselius, Kriminaalihuollon tukisäätiö, Rosa Karjalainen, Vantaan kaupunki, Virpi Lajunen, Espoon kaupunki, Teija Nurmiluoto, Helsingin vankila ja Sanna Kohvakka sekä Liisa Kankkunen, Uudenmaan SOTE-valmistelu. Paneelissa nousi esiin monia erityisesti pääkaupunkiseudun ongelmia kuten tukiasumisen pitkät jonot Asunto ensin -mallin mukaiseen asumiseen ja vuokra-asuntojen kovat hinnat, jotka eivät mahdu asumisen tukien raameihin. Tukiasumisen jonoja olisi pystyttävä lyhentämään, mutta sitä odotellessa vankilasta vapautuville tarvittaisiin nopeasti saatavilla olevia ”laskeutumispaikkoja”. Näin he eivät vapautuisi kadulle, mikä usein johtaa uuteen tuomioon. Hätämajoitus ei yleensä ole houkutteleva vaihtoehto tälle kohderyhmälle.

Asunnottomuutta aiheuttavat myös monet tukijärjestelmään liittyvät epäkohdat kuten se, että Kela maksaa tukia vasta vapautumisen jälkeisestä päivästä, jolloin asuntoa ei voida hankkia ajoissa. Panelistit nostivat esiin myös sen, että kunnan kannattaa ottaa koppia asiakkaasta jo vankeusaikana. Myös yleisö osallistui keskusteluun ja yleisöstä kommentoitiin mm., että kunnan aikuissosiaalityössä ei edes tiedetä asiakkaan joutuneen vankilaan ja silloin asiakkaan asioita on mahdotonta hoitaa vankeusaikana. Vantaan vankisosiaalityön keskitetty malli on koettu hyväksi, mm. koska eri toimijat tietävät keihin kunnassa ollaan yhteydessä asunnottomien vankien asioissa. Uudenmaan sote-valmistelussa on keskusteltu Vantaan mallin kaltaisesta keskitetystä mallista asunnottomien vankien sosiaalityössä. Esiin nousi myös se, että yhdyskuntaseuraamustoimistosta voidaan tehdä sosiaalihuoltolain mukainen huoli-ilmoitus kunnan aikuissosiaalityöhön, jos asiakas ei saavu vankeutta edeltävään siviiliarviointiin, mutta toisaalta asiakas voi myös kieltää luovuttamasta tietoja tehdystä siviiliarvioinnista. Keskustelu päättyi pohdintaan siitä, että myös asiakkaan tulee ottaa vastuuta omasta asumisestaan ja vuokranmaksuhaluttomien asiakkaiden kohdalle on keskittävä ratkaisuja. Vuokranantajilla ei ole varaa jäädä ilman vuokria eikä kellään ole oikeutta asua ilman että maksaa asumisestaan.